Ս. ՆԵՐՍԷՍ ՇՆՈՐՀԱԼԻ ՀԱՅՐԱՊԵՏԻՆ
ՀԱՒԱՏՈՎ ԽՈՍՏՈՎԱՆԻՄ ԱՂՕԹՔԸ 33 ԼԵԶՈՒՆԵՐՈՎ
 
         Քանի մը ամիսներ առաջ, Մեծի Տանն Կիլիկիոյ Կաթողիկոսութիւնը 33 լեզուներով լոյս ընծայեց Ս. Ներսէս Շնորհալի Հայրապետին Հաւատով Խոստովանիմ աղօթքը, որ նախապէս 1862-ին Վենետիկի Մխիթարեան Միաբանութեան կողմէ հրատարակուած էր։ 
         Աստուածաշունչ մատեանին եւ Ս. Գրիգոր Նարեկացիի Նարեկ-ին կողքին, Հաւատով Խոստովանիմ-ը անկասկած կը հանդիսանայ հայ հաւատացեալին բարձի գիրքը։ Մեզմէ ով որ իր ամենօրեայ մտեր-մութիւնը չի՛ վերապրիր այս երեք սուրբ գիրքերուն հետ, կը նշանակէ, թէ իր հայ քրիստոնեայի ինքնութեան հաւատարմութեան մէջ խախտած է եւ պէտք է վերադառնայ Հայ Եկեղեցւոյ սուրբ աւազանէն եւ լուսափայլ միւռոնէն իր ստացած աստուծահաճոյ եզակի կնիքին եւ աստուածային սրբազան պատկերին։
         Մեր ընտանիքներուն, դպրոցներուն եւ եկեղեցիներուն մէջ ծրարուած մեր մանկութեան յուշերը անպայմանօրէն անմոռաց կապ մը պիտի յայտնաբերեն՝ եթէ փորձենք ներամփոփ պահու մը վերադառնալ մեր հի՜ն աղուոր օրերուն, երբ հայ մամիկներուն եւ պապիկներուն աղօթամրմունջ շունչով կը ջերմանար մեր հայ քրիստոնեայի հոգին ու մեր հայրերն ու մայրերը միայն եկամտաբեր միջոցներ չէին, երբ կրօնական դաս-տիարակութիւնը մեր հայեցի կրթութենէն անբաժան էր ու մեր կի-րակնօրեայ վարժարաններն ու պատանեկան եւ երիտասարդական միութիւնները միասնաբար ու ներդաշնակ գործակցութեամբ վաղուան հայ մարդը կը կերտէին, եւ երբ մեր եկեղեցիներուն մէջ հայ աղօթքն ու շարականը հայ հաւատացեալներուն շթներուն վրայ կը ծաղկէր եւ կ՚երկարաձգուէր անոնց բովանդակ կեանքի երկայնքին։ Ընդունինք, թէ ինչ-ինչ ենթակայական եւ առարկայական պատճառներով քանդուած է մեզ հայօրէն քրիստոնեայ պահող ընտանիք, դպրոց եւ եկեղեցի իրա-րագոյց եռամասնեայ օղակը եւ լքուած ենք «ընտրովի» եւ շատ յաճախ «օտար» կրօնական հոսանքներու հովին ու կամայ-ակամայ խաթարած նաեւ մեր ազգային պատկանելիութիւնը։
Ս. Ներսէս Շնորհալի Հայրապետ (1102–1173), իր ապրած ժամա-նակաշրջանի ժողովրդային բարեպաշտութեան վերլուծումը կատարելով եւ յոռի երեւոյթները սրբագրելու նախանձախնդրութեամբ, ո՛չ միայն Հաւատով Խոստովանիմ աղօթքը կը գրէր, այլ զայն կ՚օժտէր այսօր եւս անքա՜ն այժմէական հնչող խրատական նախաբանով (դժբախտաբար, այս խրատը միայն լատիներէն դրուած է թէ՛ Վենետիկի եւ թէ՛ Անթիլիասի հրատարակութիւններուն սկիզբը), որ այս առթիւ կը յանձնեմ ձեր ուշադրութեան, միաժամանակ կոչ ընելով որ այս աղօթագիրքը անգամ մը եւս դարձնենք մե՛ր գիրքն ու մե՛ր աղօթքը եւ ամեն օր կարդանք ու մեր սիրելիներուն ալ սորվեցնենք։ Առաւել, զայն տարածենք մեր օտար բարեկամներու շրջանակին մէջ՝ Ս. Ներսէս Շնորհալիի աղօթքով մեր հայ քրիստոնեայի արդար հպարտութիւնն ու անջնջելի ճառագայթուն դրոշմը ցոլացնելով։
 
2 Հոկտեմբեր 2010                                                        Նարեկ Եպս. Ալեէմէզեան
Տօն Սրբոց Եօթանասուն եւ Երկու                                                    
Աշակերտացն Քրիստոսի
Անթիլիաս-Լիբանան

 
Ս. Ներսէս Շնորհալի Հայրապետի 
Հաւատով Խոստովանիմ Աղօթքին Նախաբանը[footnoteRef:1] [1:  Բազմաթիւ ձեռագիրներու մէջ գտնուող այս նախաբանը անհասկանալի պատճառներով բացառաբար հրատարակուած է։ Զայն քաղած ենք Գիրք Սաղմոսաց Դաւթի-էն, Ի Վանս Սրբոց Յակովբեանց, ՅԵրու-սաղէմ, 1873, էջ 341–344։] 

(Գրաբարէ Աշխարհաբարի Վերածեց Նարեկ Եպս. Ալեէմէզեան)
 
ԽՐԱՏԱԿԱՆ ՆԱԽԱԲԱՆ ԱՅՆ ԱՂՕԹՔԻՆ, ՈՐ ԳՐԱԾ Է 
ՏԷՐ ՆԵՐՍԷՍ, ԵՂԲԱՅՐԸ ՀԱՅՈՑ ԳՐԻԳՈՐ ԿԱԹՈՂԻԿՈՍԻՆ
 
            Ծեր թէ երիտասարդ բոլոր քրիստոնեաներուն համար գրուած այս աղօթքը բոլորը պարտաւոր են սորվիլ եւ իրարու սորվեցնել՝ քահանաները ժողովուրդին, հայրերը որդիներուն, մայրերը աղջիկներուն եւ ընկերները ընկերներուն։ Առաւել, բոլորը պարտաւոր են զայն օրական հինգ անգամ աղօթել, տասներկու անգամ ծնրադրելով՝ առաւօտուն, կէսօրին, երեկոյեան, գիշերը եւ քնանալէ առաջ։ Իսկ եթէ մէկը ծուլանայ զայն հինգ անգամ աղօթելու, չորս անգամ թող աղօթէ, կամ երեք անգամ թող աղօթէ, կամ երկու անգամ թող աղօթէ, եւ կամ գէթ մէկ անգամ թող աղօթէ, որպէսզի գոնէ գիտակցի, թէ ինք քրիստոնեայ է եւ Աստուծմէ ստեղծուած է ու զԱստուած կը պաշտէ։ Իսկ եթէ մէկը դանդաղի այս աղօթքը ամբողջութեամբ իւրացնելու (որովհետեւ ոմանք սատանայական երգերը աւելի արագ կը սորվին), կէսը կամ նոյնիսկ աւելի քիչը թող սորվի։ Եթէ ան այս աղօթքին երեք տուները սորվի միայն եւ երեք անգամ ծնրադրելով աղօթէ՝ աղօթքի համար սահմանուած ժամուն, Աստուած ա՛յդ անգամ պիտի ընդունի։ Իսկ եթէ քրիստոնեան անփոյթ ըլլայ այս աղօթքը սորվելու եւ աղօթելու, Աստուծմէ պիտի յանդիմանուի եւ հեթանոսներու շարքին պիտի դասուի։ Ով որ այս աղօթքը ուրիշներուն կը սորվեցնէ նոյնիսկ պատերազմի ընթացքին պիտի չտկա-րանայ, ալ ուր մնաց խաղաղութեան ընթացքին։ 
Իսկ մեր ժողովուրդը եկեղեցիէն դուրս նոյնիսկ Աստուծոյ անունը չի՛ յիշեր եւ աղօթքի կարգին հանդէպ աստուածապաշտական վերաբերում չունի. ընդհակառակը, աղօթելէ աւելի կը նախընտրէ դատարկաբանելը։ Իսկ եթէ երբեմն ոմանք քահանային ներկայութեան աղօթելու պարտաւորուին, կամ փակ բերանով կը կանգնին եւ կամ ալ իրարու հետ կը խօսակցին։ Ո՛չ աղօթքին բառերը գիտեն եւ ո՛չ ալ կը թողուն, որ քահանաները սաղմոսներուն եւ պաշտամունքին վրայ կեդրոնանան։ Ահաւասիկ ճի՛շդ այս պատճառով այս աղօթքը պարզ եւ յստակ բառերով գրեցինք, որպէսզի նոյնիսկ տգէտներուն հասկնալի ըլլայ։ Աղօթք մը որ երկար չէ, այլ միայն քսանչորս տուներէ կը բաղկանայ՝ ըստ ցերեկուան եւ գիշերուան ժամերուն ու մարգարէներուն թիւին։ Աղօթք մը որ Աստուծոյ ներկայացնելիք մեր խնդրանքները կը ներառէ եւ կ՚անդրանցնի։
Արդ, այս աղօթքը մեր ժողովուրդին կու տանք որպէսզի զայն սորվի։ Իւրա-քանչիւր քրիստոնեայ պարտաւոր է զայն սորվիլ եւ ուր որ զուգադիպի աղօթքի համար սահմանուած ժամուն՝ եկեղեցւոյ մէջ թէ տունը, հանգիստի թէ աշխատանքի մէջ, նոյնիսկ ճամբորդութեան ընթացքին, կարողանայ Աստուծոյ հետ խօսիլ։
Անոնք, որոնք կը սորվին այս աղօթքը եւ զայն ամբողջական կեդրոնացումով, ջերմեռանդութեամբ ու արցունքով կ՚աղօթեն, անոր մէջ արձանագրուած բոլոր խնդրանքներուն լրիւ պատասխանը պիտի ստանան թէ՛ այս կեանքին մէջ եւ թէ՛ յետ մահու։ Իսկ անոնք որոնք կ՚արհամարհեն զայն եւ չեն սորվիր ու չեն աղօթեր զայն, իրենց անձերուն պիտի վնասեն։
Մենք մեր պարտքը կատարեցինք այս աղօթքը գրելով, որպէսզի ո՛չ ոք պատճառաբանէ թէ աղօթելու պատշաճ բառեր չունենալով՝ չ՚աղօթեր։ Այսպիսի անձեր լաւ թող իմանան, որ Սատանան ամեն բարեգործութենէ աւելի մեր աղօթքի կեանքը խափանելու կը ճգնի, որովհետեւ քաջատեղեակ է թէ միայն աղօթքով ինք մեզմէ կը հալածուի եւ Աստուած մեր մէջ կը բնակի։ Այս իսկ պատճառաւ կ՚աղօթենք բարերար Աստուծոյ, որ ձեր միտքերուն աչքերը բանայ, որպէսզի յօժարակամ սորվիք եւ աղօթէք այս աղօթքը ու Աստուծոյ սիրելի դառնաք։
            Եւ երբ կ՚աղօթէք այս աղօթքը, Քրիստոսի մօտ յիշեցէք հայոց Գրիգոր Կաթո-ղիկոսն ու այս աղօթքին հեղինակ անոր Ներսէս եղբայրը։ Իսկ ձեզմէ անոնք, որոնքկ՚ընդօրինակեն այս աղօթքը, այս խրատական նախաբանը եւս անպայմա՛ն թող
 արտագրեն։ Իսկ անոնք, որոնք կ՚արտագրեն զայն, յաւիտենական կեանքի գիրքին մէջ պիտի արձանագրուին։ Իսկ անոնք, որոնք այս աղօթքը սորվին եւ աղօթեն, Քրիստոսի ողորմութեան արժանի պիտի դառնան։ Իսկ անոնք, որոնք այս աղօթքը իրենց ընկերներուն սորվեցնեն, Աստուծմէ պիտի վարձատրուին։ Իսկ անոնք, որոնք այս աղօթքը ընդօրինակեն, որեւէ գիր կամ բառ չաղաւաղեն եւ կամ պակասաւոր չգրեն, որպէսզի բոլոր օրինակներն ալ հարազատօրէն պահպանուին։ Իսկ անոնք, որոնք ընդօրինակելու կարողութիւն չունին, այդ կարողութիւնը ունեցողներուն թող վստա-հին։
Քրիստոսի փառք յաւիտեան. ամէն։

